PIIBEL ARMSAKS
Olen kirjutanud raamatu Taavetist ja täna on juba kolmas osa
kus ma räägin tema elust.
Tänaseks teemaks on Taaveti lastekasvatus.
Tänane osa on mõeldud just sinule,
kes koged, et oled mingil kombel ebaõnnestunud laste kasvatamisel.
Et sa pole olnud selline isa või ema, kui oleksid pidanud olema.
Taavet oli julge ja pühendunud kuningas.
Ta söandas vastu astuda vaenlasele,
aga oma pere eest vastutust ta ei võtnud.
Tal oli väikevenna kompleks ja isegi õdede lapsed kamandasid teda.
Ja nii juhtus, et kui poegi oli vaja kasvatada,
siis Taavet ei soovinud neid kurvastada.
Piiblis öeldakse seda väga selgesti.
Kui Taavet taipab, et pojad on halval teel,
et nad ei arene selles suunas, kuhu peaks,
siis ta laseb asjal lihtsalt nii olla.
Piiblis räägitakse meile laste kasvatusest selgesti,
et nii ei tohi teha.
Kui laps käitub valesti, siis tuleb teda karistada.
Taaveti pojad õppisid, et nad võivad teha kõike, mida soovivad
ja seejuures jääda karistuseta.
Lisaks tuleb Taaveti enda langemine.
Kui pojad jõuavad murdeikka, mil' nad on naistest huvitatud,
siis kas isal on iseloomu öelda, et käituge korralikult?
Et võtke arvesse ka naiste tundeid.
Ehk kartis ta, et pojad küsivad: "Mida sa ise oled teinud?"
Taaveti lastekasvatuse juures oli see hea pool, seal öeldakse,
et ta sõi koos poegadega. Õhtusöök söödi koos.
Küllap seal lauldi psalme ja Taavet korraldas jumalateenistuse.
Igal õhtul oli jumalateenistus ja Sabbati ajal oli see pidulikum.
Seal ohverdati ohvreid ja lauldi psalme.
Et neile halvasti käituvate poiste pähe jõuaks Jumala Sõna.
See oli siiski tähtsaim asi.
Taaveti elus algab tragöödia, kui ta on 50ndates eluaastates.
Tal on probleeme Batsebaga.
Sel ajal olid vanemad pojad juba täiskasvanud.
Juhtub nii, et vanem poeg Amnon armub poolõesse Taamarisse.
Kuna isa ei olnud talitsenud oma himusid, siis ei tee seda ka Amnon.
Kuna isa oli olnud paras sepitseja, eemaldades Uurija oma teelt,
siis käitus Amnon samamoodi, kui ta korraldas nii,
et jäi õega kahekesi õe magamistuppa ja vägistas tütarlapse.
See on kohutav õnnetus ükskõik millises kultuuris.
Eriti sellises kultuuris, kus abielluda saavad vaid neitsid.
Taavet vaatas Taamari valu, kui too jäi elama kusagile linnanurka
ja kindlasti küsis isa eneselt...
või taipas, et nii juhtus seetõttu, et meest ei õpetata end talitsema.
Tahan Taamari kohta öelda, et kui ta jättis oma elu Issanda kätte,
siis Issand andis talle elamistväärt elu.
Meile ei või juhtuda midagi nii kohutavat,
mida Issand ei suudaks pöörata positiivseks.
Taaveti poegade lugu jätkub nii,
et Taamari pärisvend Absalom tapab oma vanema venna Amnoni.
See oli teine surmajuhtum Taaveti peres, beebi oli varem surnud.
Taas lamab isa maas ja nutab laste pärast.
Kindlasti mõtles Taavet, et kui ta vaid saaks tagasi võtta aja
maja katusel, kus ta otsustas vägistada Batseba.
Kindlasti käituks ta teisiti.
Amnon suri ja vennatapja Absalom põgenes vanaema juurde.
Ema oli pagan ja Absalom läks paganast vanaema juurde.
Ta oli seal kolm aastat.
Siis Taavet sai Absalomi tagasi ega öelnud talle, et karistus tuleb.
Ta ei öelnud isegi seda, et tal pole mõtet loota sellele,
et temast saab järgmine kuningas.
Absalom taipas, et taas ta pääseb.
Piibli sõnul hakkas ilus mees Absalom planeerima mässu.
Ta tahtis isa kukutada isa tapmise hinnaga.
Kas midagi veel kohutavamat võib kellegi juhtuda?
Kui mäss sündis, siis nägi hea kuningas Taavet,
et suur osa tema armeest läheb üle mässajate poolele.
Absalom tegi veel ühe tembu, mis häbistas isa põhjalikult.
Linna tänavale püstitati telk ja sinna viidi isa 10 lisanaist,
kellega Absalom magas.
Naatan oli nii Taavetile ennustanud.
Ta ütles Issanda sõnad:
"Ma võtan sinu naised su silma ees ja annan su ligimesele
ja tema magab su naistega selle päikese paistes.
Kuigi sina oled seda teinud salaja,
teen mina seda kogu Iisraeli ees ja päise päeva ajal."
Sel viisil olid Taaveti patul kohutavad tagajärjed.
Võime mõelda, et kui patud andeks saadakse,
siis ei pea tagajärgi kandma, aga need tulevad siiski.
Kui usume Jeesusesse, siis see pole patu karistus, vaid tagajärg
ja see võib pöörduda nii meie kui me laste elus taevateeks.
Mäss jätkub ja Taavet põgeneb Jeruusalemmast.
Algab sõda isa ja poja vahel.
Kui armee läks sõdima Absalomi vastu,
palus Taavet väeülemat, et nad ei tapaks ta poega.
Aga kas pealikud kuulasid teda?
Absalom ratsutas muulaga.
Sõda käis metsas.
Kuna Absalomil olid pikad juuksed,
jäi ta peadpidi tamme külge rippuma, jäädes maa ja taeva vahele.
Taaveti sõdur märkab, et Absalom ripneb seal.
Ta teavitab sellest pealikku.
Nüüd taipab Absalom, et tema päevad on loetud.
Ta pole nii rumal, et ei taipaks, et surm on ligi.
Olen mitmel korral mõelnud, et millest see mees mõtles
nende 30 minuti jooksul, mis talle veel elada olid jäänud?
Kas seal juhtus nii, et talle meenus isa psalm,
mille isa oli luuletanud oma pattulangemise ajal?
"Jumal, ole mulle armuline oma heldust mööda,"
kustuta mu üleastumised oma rohket halastust mööda!"
Kui Absalomile meenus see psalm ja ta palus Issandalt andeks,
siis pääses ta kohale.
Me ei tea, mis juhtus.
Taavet polnud hea moraalne eeskuju poegadele,
aga ta oli hea armu eeskuju.
Pojad nägid, et isa usub Jumalasse ja oli armu kaitse all.
See ongi kõige suurem pärand, mille saame jätta oma lastele.
Kui sa ei saa jätta lastele ideaalset moraalset eeskuju,
siis jäta neile selline eeskuju, et nad mäletaksid,
et isa ja ema uskusid Jeesusesse, hoolimata suurtest pattudest.
Nad hoidsid kinni Piiblist ja käisid kirikus, vajasid armulauda.
Lapsed mäletavad seda pärandit, kui neil on rasked ajad.
Sel viisil kaotas Taavet mitu poega
ja tema viimaseid aastaid iseloomustab valu ja kurbus,
aga teiselt poolt oli Taavetil sel ajal käimas suur projekt.
Ta kogus materjali templi ehituseks.
Issand oli talle öelnud, et tema seda templit ei ehita,
kuna ta oli nii palju sõdinud, aga tema poeg ehitab.
Taavet kogus materjali: igat sorti puid ja kive, kulda ja hõbedat.
Ta tegi seda innukalt ja planeeris templi jaoks kõik vajaliku.
Samal ajal uuendas Taavet Jumala teenimise.
Eriti muusikalise osa.
Tal olid abis kolm imelist muusikut
ja sel viisil sündis suur osa neist psalmidest.
Kuidas Jumal aitas Batsebat?
Batseba kaotas esimese lapse, aga siis sündis temale Saalomon.
Seejärel sündis talle veel kaks poega,
kui Taaveti teistele naistele sündis kummalegi üks poeg.
Võib arvata, et Taaveti ja Batseba vahel oli hea suhe elu lõpuni.
Naatan tuli Saalomoni kasvatama.
Sel juhul sai ka ema Batseba kuulata Jumala Sõna.
Nii leidis ta Jumala käest pisut tröösti kõigis elusündmustes,
kus teda oli võetud Uurijalt, toodud haaremisse,
kus elu oli kui iludusvõistlus ja armukadedate naiste lahing.
Küllap ta rahuldus oma osaga ja kasvatas oma poegi.
Nagu ma eelmine kord ütlesin,
Uue Testamendi esimesel lehel nimetatakse Uurija nime.
Jumal tahtis anda au tagasi korralikule mehele.
Jeesuse sugupuu loetelus öeldakse:
"Taavetile sündis Uurija naisega Saalomon".
Kuningriik otsib võitlejaid.
Lõpuajal on vaja igaüht võitlema Jumala Sõna poolt sel ajal,
kui Seda häbistatakse meedias, ühiskonnas,
meie sõprade ringis ja peredes.
Sind kutsutakse kaasa, vaatamata sellele,
kui ebaõnnestunud sa oled laste kasvatusel.
Sa võid uskuda täna,
et Issand võib pöörata sinu ebaõnnestumise laste heaks,
nii et nad siiski leiavad kaitse Temas.
Kasvõi viimasel hetkel, loodetavasti varemgi.
Olen raamatus Taavetist kirjutanud palju muudki,
selles on Taaveti elulugu algusest lõpuni.
Järgmisel korral räägin Eelijast.
Siinkohal tahan öelda, et kui keegi tahab toetada
TV7 tööd ja tegevust ja seeläbi ka "Piibel armsaks" tootmist,
võib helistada 900 1777, kus kõne hind on 7 euri.
Tänan teid!
Tõlge: Merle Sibola